b'\n_START_ARTICLE_\nBarbadoksen ruumisarkut\n_START_PARAGRAPH_\nBarbadoksen ruumisarkuilla tarkoitetaan 1800-luvulla Barbadoksen saarella tapahtunutta tapausta, jossa varakkaan tilanomistajan holvihaudassa ruumisarkkujen v\xc3\xa4itet\xc3\xa4\xc3\xa4n liikkuneen selitt\xc3\xa4m\xc3\xa4tt\xc3\xb6m\xc3\xa4sti paikoiltaan._NEWLINE_Hautaholvi kuului Chasen perheelle, ja ensimm\xc3\xa4isen kerran sit\xc3\xa4 k\xc3\xa4ytettiin vuonna 1808. Vasta vuonna 1812, kun hautaholvi avattiin, huomattiin ett\xc3\xa4 lyijyarkut olivat liikkuneet. Puinen arkku oli tarinan mukaan pysynyt paikallaan. Vuosien saatossa holviin haudattiin muitakin edesmenneit\xc3\xa4 perheenj\xc3\xa4seni\xc3\xa4, ja aina kun holvi avattiin, olivat lyijyarkut liikkuneet. _NEWLINE_Tapaus her\xc3\xa4tti paljon huomiota, ja tapausta alkoikin tutkia silloinen Barbadoksen kuvern\xc3\xb6\xc3\xb6ri Lordi Combermere. Hein\xc3\xa4kuussa 1819 holvihauta avattiin, ja arkkujen paikat piirrettiin paperille. Sein\xc3\xa4t tarkistettiin, ettei niiss\xc3\xa4 ollut salak\xc3\xa4yt\xc3\xa4vi\xc3\xa4, ja lattialle siroteltiin hienoa hiekkaa, johon j\xc3\xa4isi mahdollisten tunkeilijoiden jalanj\xc3\xa4ljet. Holvi suljettiin, sinet\xc3\xb6itiin, ja sis\xc3\xa4\xc3\xa4nk\xc3\xa4ynnin eteen tuotiin iso marmorikivi, jonka nostamiseen tarvittiin 4 miest\xc3\xa4. Huhtikuussa 1820 ovi avattiin ja arkut l\xc3\xb6ydettiin paikoiltaan liikkuneina. Oven sinetti oli kuitenkin ehj\xc3\xa4, eik\xc3\xa4 lattialla n\xc3\xa4kynyt jalanj\xc3\xa4lki\xc3\xa4. T\xc3\xa4m\xc3\xa4n j\xc3\xa4lkeen Lordi Combermere m\xc3\xa4\xc3\xa4r\xc3\xa4si kaikki arkut haudattavaksi paikallisen kirkon hautausmaalle._NEWLINE_Innokas spiritismin kannattaja, Sherlock Holmesin luoja, sir Arthur Conan Doyle esitti, ett\xc3\xa4 yliluonnolliset voimat liikuttelivat arkkuja vastalauseeksi sille, ett\xc3\xa4 ne olivat lyijy\xc3\xa4 ja n\xc3\xa4in estiv\xc3\xa4t ruumiin luonnollisen maatumisen. Luonnolliseksi selitykseksi on tarjottu esimerkiksi tulvaa, joka olisi pystynyt liikuttelemaan arkkuja sotkematta hiekkaa.'